Folketing
2010-04-15

Tak for det. Jeg vil gerne spørge hr. Per Bisgaard – og det er så igen med anledning i fru Christine Antorinis spørgsmål – om hr. Per Bisgaard ikke er enig med mig i, at det, som folkeskoleloven og »Fælles Mål« taler om, når de siger, at der skal være tale om noget kundskabsmeddelende og ikke noget forkyndende, er i undervisningen. Undervisningen skal være kundskabsmeddelende og ikke forkyndende. Er hr. Per Bisgaard ikke også enig med mig i, at det i og for sig ikke vedkommer det spørgsmål, om man har en morgensamling, hvor man beder et fadervor? For det er ikke undervisning, men det er en måde, som skolen og lokalområdet finder er en god måde at starte dagen på, og så kan man bagefter gå ud i klasselokalerne til undervisningen og få ren kundskabsmeddelelse.